ddrg/super_eurlex huggingface dataset:
SKRIFTLIG FORESPØRGSEL E-0591/00

af Reinhold Messner (Verts/ALE) til Kommissionen

(29. februar 2000)

Om: Grusgrav i Coalba-dalen

I den smukke og dejlige Coalba-dal (Villa Agneda Kommune) i den kommende naturpark ved Brenta ligger der en grusgrav, som har anmodet om tilladelse til at udnytte gruslaget i mindst 13 år endnu, svarende til en udgravning af materiale på i alt 950.000 m3. I 1987 blev stedet ved byplansrevisionen i Provinsen Trento opført på listen over fredede områder, og det har afgjort stor landskabelig værdi.

Udgravningsaktiviteterne vil få alvorlige konsekvenser for området, da de vil ødelægge miljøet i et område med stor geologisk betydning og et enestående dyre- og planteliv, bringe de hydrogeologiske forhold i fare, indvirke på trafiksikkerheden og ændre et område, der ellers er bestemt til at blive en af de mest karakteristiske dele af den kommende naturpark ved Brenta. Dalmundingen, hvor udgravningerne finder sted, gennemskæres af en cykelsti og er genstand for et naturparksprojekt, som provinsrådet sammen med projektet for Chiese-dalen er i færd med at indarbejde i den økonomiske plan, der vil tjene som ramme for de lokale projekter, der i den kommende femårsperiode skal finansieres med midler fra Den Europæiske Union.

Mener Kommissionen ikke, at det på baggrund af faren for geologiske følgevirkninger ville være hensigtsmæssigt at foretage en miljøindvirkningsvurdering?

Mener Kommissionen ikke, at der er et modsætningsforhold mellem på den ene side at støtte udviklingen af turismen i Coalba-dalen og på den anden at godkende en grusgrav, som medfører betydelige ødelæggelser af landskabet i dette område?

Svar afgivet på Kommissionens vegne af Margot Wallström

(31. marts 2000)

Kommissionen har ikke kompetence til at foretage miljøindvirkningsvurderinger (VVM) vedrørende projekter, der hører under Fællesskabsretten om VVM. I henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) og 97/11/EF af 3. marts 1997(2) om ændring af 85/337/EØF, er det medlemsstaterne, der har kompetencen til at foretage miljøindvirkningsvurderinger vedrørende projekter, der finder sted på deres område.

Hvad angår naturbeskyttelsesaspektet, betragtes det område, som det ærede parlamentsmedlem har nævnt, ikke som beskyttet område under Rådets direktiv 79/409/EØF af 7. april 1979 om beskyttelse af vilde fugle(3), eller 92/43/EØF af 21. maj 1992 om bevaring af naturtyper samt vilde dyr og planter(4).

Den kompetence, Kommissionen er tildelt efter EF-traktaten, er at sikre en korrekt anvendelse af fællesskabsretten. Som vogter af EF-traktaten sørger Kommissionen for at træffe alle nyttige foranstaltninger, herunder overtrædelsesprocedurer under artikel 226 (fx artikel 169) i EF-traktaten, til at sikre overholdelsen af EF-retten.

I dette konkrete tilfælde kan der af mangel på klagepunkter om anvendelsen af EF-retten på nuværende tidspunkt ikke konstateres nogen overtrædelse.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 103 af 25.4.1979.

(4) EFT L 206 af 22.7.1992.
SKRIFTLIG FORESPØRGSEL E-0687/00

af Michel Hansenne (PPE-DE) til Kommissionen

(9. marts 2000)

Om: Varers oprindelse og toldpræferencer

Når Fællesskabet efter forelæggelse af et oprindelsescertifikat (formular A), som er påtegnet af toldmyndighederne i produktionslandet, indrømmer toldpræferencer ved indførsel af varer med oprindelse i visse udviklingslande, og det efter indførelsen i Fællesskabet viser sig, at oprindelsen ikke er fastlagt i overensstemmelse med fællesskabsbestemmelserne, hvilke sanktioner pålægges da uden at komme ind på detaljer i de nationale lovgivninger generelt fællesskabsimportøren? Hvilke sanktioner pålægges den toldmyndighed, der har foretaget toldformaliteterne for indførsel i Fællesskabet?

Har Kommissionen i øvrigt i de seneste to år afholdt uddannelseskurser i Fællesskabets regler for oprindelsesbetegnelse i følgende lande: Rwanda, Congo-Brazzaville, Congo (Kinshasa), Liberia, Algeriet, Indonesien?

Svar afgivet på Kommissionens vegne af Frederik Bolkestein

(18. april 2000)

I det af det ærede medlems nævnte tilfælde vil sanktionen normalt bestå i, at fællesskabsimportøren skal betale ikke-præferencemæssige toldsatser, selv om han ikke kan vælte beløbet over på de personer, som han i mellemtiden har solgt varerne til. Importøren undslipper således kun, hvis hans berettigede forventning under særlige omstændigheder anerkendes i henhold til EF-domstolens retspraksis. Det samme er ikke tilfældet, hvis oprindelsescertifikatet formular A er blevet udstedt på baggrund af urigtige angivelser fra eksportøren. Ifølge retspraksis er toldklarereren (speditøren) i kraft af sin funktion ansvarlig for rigtigheden af de tolddokumenter, han indgiver til toldmyndighederne.

I løbet af de seneste to år har Kommissionen afholdt adskillige uddannelsesseminarer om Lomé-konventionens præferenceoprindelsesregler. Seminarerne tilrettelægges for de enkelte regioner i Afrika, Vestindien og Stillehavet (AVS-lande). I juli 1998 blev der afholdt to seminarer for Vestafrika i henholdsvis Côte d'Ivoire (deltagere: Benin, Burkina Faso, Kap Verde, Côte d'Ivoire, Mali, Mauretanien, Niger, Senegal og Togo) og Ghana (deltagere: Gambia, Ghana, Liberia, Nigeria og Sierra Leone). I marts 1999 blev der afholdt et seminar for Centralafrika i Cameroun (deltagere: Burundi, Cameroun, Congo-Brazaville, Congo-Kinshasa, Gabon, Ækvatorialguinea, Rwanda, Den Centralafrikanske Republik, São Tome og Tchad).
SKRIFTLIG FORESPØRGSEL E-0230/00

af Chris Davies (ELDR) til Kommissionen

(4. februar 2000)

Om: Offentliggørelse af svar på spørgsmål til Kommissionen

Kan Kommissionen redegøre detaljeret for de skridt, den tager for at give alle medlemmer af Europa-Parlamentet samt offentligheden mulighed for at læse de svar, den har afgivet på spørgsmål fra Europa-Parlamentets medlemmer?

Vil Kommissionen af hensyn til gennemskueligheden og på linje med den gængse praksis hos regeringerne i mange medlemsstater sørge for, at svar på spørgsmål fra Europa-Parlamentets medlemmer offentliggøres på Internettet eller Intranettet umiddelbart efter fremsendelsen af svarene til de medlemmer, der har stillet spørgsmålene, og at det sker på originalsproget?

I benægtende fald hvorfor ikke?

Svar afgivet på Kommissionens vegne af Romano Prodi

(18. april 2000)

Europa-Parlamentet offentliggør skriftlige forespørgsler og svar på 11 sprog i De Europæiske Fællesskabers Tidende i overensstemmelse med Parlamentets forretningsorden. De Europæiske Fællesskabers Tidende vil fra og med EFT C 27 i år blive offentliggjort i en elektronisk udgave, se f.eks. http://europa.eu.int/eur-lex.

Parlamentet offentliggør også skriftlige forespørgsler og svar fra de sidste to valgperioder på http://www.europarl.eu.int/questions/fr/default.htm, som giver forskellige søgemuligheder.

Herudover offentliggøres de skriftlige forespørgsler og svar i databasen Celex, som giver avancerede søgemuligheder. Bestyrelsen for Publikationskontoret, som alle institutioner er medlemmer af, anmodede for nylig om, at Celex, EUDOR og EUR-Lex integreres i en samlet online-service, der giver adgang til alle officielle EU-dokumenter.

Endelig offentliggør Parlamentet svar (på et eller to sprog) på skriftlige forespørgsler på et internt websted i Parlamentet umiddelbart efter, at det har modtaget dem fra Kommissionen.
SKRIFTLIG FORESPØRGSEL E-0298/00

af Hartmut Nassauer (PPE-DE) til Kommissionen

(11. februar 2000)

Om: Erhvervelse af fast ejendom i Den Tjekkiske Republik

Har Kommissionen fået oplysninger om, at det tjekkiske finansministerium vil forhindre, at borgere fra andre stater i EU efter Den Tjekkiske Republiks tiltræden til EU kan erhverve fast ejendom i Den Tjekkiske Republik, og hvilke foranstaltninger overvejer Kommissionen i givet fald at træffe på baggrund af, at Den Tjekkiske Republik hidtil konstant har understreget sin forpligtelse til ved tiltrædelsen til EU at overtage EU's regelværk?

Samlet svar afgivet på Kommissionens vegne af Gunter Verheugen på skriftlige forespørgsler E-0293/00, E-0294/00, E-0295/00, E-0296/00, E-0297/00, E-0298/00, E-0299/00, E-0300/00, E-0301/00, E-0302/00, E-0303/00 og E-0398/00

(20. marts 2000)

Tiltrædelsesforhandlingerne med Den Tjekkiske Republik vedrører især dens godkendelse af og tilpasning til Den Europæiske Unions regelværk samt dens evne til at opfylde de betingelser for medlemskab, som Det Europæiske Råd har opstillet. Som medlem af EU vil Den Tjekkiske Republik være nødt til at vedtage og gennemføre fællesskabsbestemmelserne og -politikkerne på alle områder, herunder principperne om fri bevægelighed for personer og fri etableringsret. Det af det ærede medlem rejste spørgsmål skal først og fremmest betragtes i denne sammenhæng, men naturligvis spiller også de politiske kriterier, der blev fastlagt i København, en vigtig rolle, eftersom de vedrører beskyttelsen af menneskerettighederne og af mindretallenes rettigheder. Kommissionen overvåger nøje udviklingen på disse områder i alle ansøgerlande.

Det er imidlertid vigtigt at bemærke, at det tema, der berøres i forbindelse med disse spørgsmål, vedrører begivenheder, der fandt sted, inden EF-traktaten trådte i kraft. De såkaldte Benesch-dekreter vil derfor ikke spille nogen rolle under tiltrædelsesforhandlingerne. Desuden fastslås det i EF-traktatens artikel 295 (tidligere artikel 222), at de ejendomsretlige ordninger i medlemsstaterne ikke berøres af denne traktat. Kommissionen er derfor ikke i stand til at gribe ind i spørgsmål vedrørende tilbagegivelse af ejendom i nuværende eller kommende medlemsstater.

Den Tjekkiske Republik har siden 1992 været kontraherende part i Den Europæiske Menneskerettighedskonvention. Det er Europarådet, der er ansvarligt for gennemførelsen af denne konvention, og derfor bør spørgsmål om emner, der henhører under denne konvention, rettes til Europarådet.

Desuden kan Kommissionen henvise det ærede medlem til de relevante bestemmelser i den tjekkisk-tyske erklæring om de gensidige forbindelser, der blev vedtaget den 21. januar 1997.

Af de forskellige ovenfor anførte grunde anser Kommissionen det for vanskeligt at tage stilling i de særlige sager, som det ærede medlem har rejst.
SKRIFTLIG FORESPØRGSEL E-0917/00

af Christopher Huhne (ELDR) til Rådet

(24. marts 2000)

Om: Afstemning med kvalificeret flertal

Kan Rådet gøre rede for, hvor mange gange årligt i løbet af de sidste fem år, hver medlemsstat er blevet nedstemt i Rådet, når der blev truffet afgørelse om et lovforslag (direktiv, forordning, beslutning) med kvalificeret flertal?

Svar

(26. juni 2000)

Det ærede parlamentsmedlem finder nedenfor en oversigt over, hvor mange gange de forskellige delegationer har undladt at stemme, og hvor mange gange de har stemt imod i forbindelse med vedtagelse af retsakter i Rådet.

Bemærk venligst at disse oplysninger er hentet fra de månedlige oversigter over Rådets aktiviteter, som Generalsekretariatet for Rådet udarbejder og offentliggør.

>TABELPOSITION>

>TABELPOSITION>
SKRIFTLIG FORESPØRGSEL P-0668/00

af Isidoro Sánchez García (ELDR) til Kommissionen

(29. februar 2000)

Om: Lovgivning til gennemførelse af artikel 299, stk. 2, i traktaten om Den Europæiske Union inden for rammerne af den fælles landbrugspolitik

Hvilke foranstaltninger agter Kommissionen i forbindelse med det politiske tilsagn, som den har givet om at indføje en særlig status for regionerne i den yderste periferi i sit arbejdsprogram for år 2000, at iværksætte inden for rammerne af den fælles landbrugspolitik med henblik på lovgivning til gennemførelse af artikel 299, stk. 2, i traktaten om Den Europæiske Union?

Svar afgivet på Kommissionens vegne af Franz Fischler

(22. marts 2000)

Hvad angår gennemførelsen af den nye artikel 299, stk. 2, (tidligere artikel 227) i EF-traktaten, afholdtes der den 23. november 1999 på kommissionsformandens initiativ et partnerskabsmøde mellem EP-medlemmer og repræsentanter for syv regioner og de tre berørte medlemsstater. På baggrund af dette møde og de memoranda, som medlemsstaterne og regionerne forelagde, er Kommissionen nu ved at udarbejde den rapport, som Det Europæiske Råd i Køln har bedt om.

I overensstemmelse med ånden i artikel 299, stk. 2, agter Kommissionen at fortsætte med at tage hensyn til de særlige karakteristika og begrænsninger, der gælder for de meget afsides beliggende regioner, bl.a. inden for landbrugssektoren. Således vil Kommissionen, som den har fastsat i sit arbejdsprogram for 2000, efter vedtagelsen af denne rapport forelægge Europa-Parlamentet og Rådet de forslag til ændring af Rådets forordninger om landbrugsafsnittene i Posei-programmerne, som måtte vise sig nødvendige.
SKRIFTLIG FORESPØRGSEL E-0961/00

af Salvador Garriga Polledo (PPE-DE) til Kommissionen

(29. marts 2000)

Om: Et gunstigt miljø for opfindere i EU

En af de vigtigste økonomiske sektorer er opfindernes, som ud over at måtte løse mange problemer i forbindelse med deres opfindelser også står over for et edderkoppespind af administrative bestemmelser.

Når EU prøver på at gøre et fremstød for at genvinde det tabte terræn i det globale teknologiske kapløb, er det af helt afgørende betydning, at opfinderen kan agere i et miljø, hvor han ubesværet kan udvikle sine opfindelser og sikkert og tillidsfuldt tage patent på dem uden at risikere at bukke under for administrative hindringer.

Mener Kommissionen ikke, at den bør støtte en tilbundsgående undersøgelse for at få klarlagt, hvordan opfinderens situation reelt er i EU, hans bekymringer og problemer i forhold til München og Haag, og i det hele taget en undersøgelse af alle de faktorer, som kan være altafgørende i forbindelse med de frembringelser, en opfinder kan bidrage med til økonomien i EU?

Svar afgivet på Kommissionens vegne af Frederik Bolkestein

(3. maj 2000)

Kommissionen mener, ligesom det ærede parlamentsmedlem, at man skal sikre et gunstigt miljø for opfindere i EU, således at de kan udvikle deres aktiviteter.

Innovation er nemlig blevet en af de vigtigste faktorer for varig vækst i erhvervslivet og for økonomisk fremgang i samfundet som helhed.

Med henblik på at fastlægge en passende ramme for opfindelser og nyskabende aktiviteter i EU har Kommissionen flere gange hørt de berørte grupper. Dette er især sket i forbindelse med Kommissionens grønbog om innovation i EU(1), og grønbogen om EF-patentet og det europæiske patentsystem(2). Efter disse høringer fremlagde Kommissionen omfattende handlingsplaner med konkrete foranstaltninger til at opfylde industriens og de selvstændige opfinderes behov.

Blandt de vigtigste initiativer har Kommissionen meddelt, at den vil udarbejde forslag til en retsakt om et EF-patent med de samme virkninger i alle medlemsstaterne, og som både er let at forvalte, lettilgængeligt og forbundet med rimelige omkostninger. Kommissionen præsenterer ligeledes EF-patentet i meddelelsen fra januar 2000 Mod et europæisk forskningsrum(3) som en vigtig faktor for udvikling og forskning i EU.

Derudover bør innovation fremmes via andre foranstaltninger, såsom udvikling af de nationale patentmyndigheders rolle i retning af innovationsfremme, forbedring af adgangen til information om patenter, eller oprettelsen af en Intellectual Property Rights (IPR) Help Desk (en Helpdesk om intellektuel ejendomsret), hvor man kan få hjælp og oplysninger om innovation og intellektuel ejendomsret.

(1) KOM(97) 736 endelig udg.

(2) KOM(97) 314 endelig udg.

(3) KOM(2000) 6 endelig udg.
SKRIFTLIG FORESPØRGSEL E-0460/00

af Klaus Hänsch (PSE) til Kommissionen

(24. februar 2000)

Om: Beskyttelse af dyr i forbindelse med produktionen af gåseleverpostej (foie gras)

Siden slutningen af 1999 har medlemsstaterne været forpligtet til fuldt ud at gennemføre Rådets direktiv 98/58/EF(1) om beskyttelse af dyr, der holdes til landbrugsformål. Det foreskriver, at dyrene ikke må

påføres unødig smerte, lidelse eller skade ved fodring og vanding. Den beretning om beskyttelse af dyr i forbindelse med gåseleverpostejproduktion, som Kommissionen fik udarbejdet, nåede frem til den konklusion, at de almindelige metoder for opdræt indebar overtrædelse af bestemmelserne i dette direktiv.

Hvilke foranstaltninger agter Kommissionen at træffe for at sørge for, at direktiv 98/58 overholdes i forbindelse med produktion af foie gras?

(1) EFT L 221 af 8.8.1998, s. 23.

Svar afgivet på Kommissionens vegne af David Byrne

(6. april 2000)

Formålet med Rådets direktiv 98/58/EF er at fastsætte hovedprincipperne for beskyttelse af alle dyrearter, der holdes til landbrugsformål. Det er et retsinstrument for udarbejdelse af fremtidige forslag om dyrevelfærd, der sikrer en ensartet anvendelse af Europarådets konvention om samme emne i Fællesskabet.

Direktivet omhandler på nuværende tidspunkt de velfærdskrav, der skal stilles for at beskytte dyr, der holdes til de forskellige typer produktion, herunder produktion af foie gras. Det pålægger også den, der ejer eller holder dyrene, ansvar for at sikre, at deres velfærd opfylder de fastsatte mindstekrav.

Inden for rammerne af ovennævnte konvention blev der i juni 1999 vedtaget to anbefalinger om beskyttelse af ænder og gæs, der opdrættes til produktion af foie gras. Kommissionen og EU's medlemsstater deltog aktivt i udarbejdelsen og vedtagelsen af disse anbefalinger.

Rapporten fra Den Videnskabelige Komité for Dyrevelfærd om velfærdsaspekter ved produktion af foie gras hos ænder og gæs blev anvendt som reference ved den endelige udarbejdelse af ovennævnte anbefalinger.

Anbefalingerne erkender nødvendigheden af at opdrætte fuglene i sociale grupper og forbyde anvendelse af små individuelle bure, som nu bruges. Dette forbud får virkning fra den 31. december 2004 for nye husningsfaciliteter eller erstatningsfaciliteter og fra senest den 31. december 2010 for alle husningsfaciliteter.

Anbefalingerne opfordrer også til yderligere forskning for at udvikle alternative metoder, der ikke kræver tvangsfodring ved produktion af foie gras. Der er enighed om, at indtil der foreligger nye videnskabelige beviser for alternative metoder og deres velfærdsaspekter, må der kun foregå produktion af foie gras, hvor det i øjeblikket er almindelig praksis, og da kun i overensstemmelse med normer fastsat i den nationale lovgivning.

I overensstemmelse med artikel 5 i direktiv 98/58/EF vil Kommissionen om nødvendigt forelægge Rådet yderligere passende forslag om ensartet gennemførelse af ovennævnte anbefalinger.
SKRIFTLIG FORESPØRGSEL E-1419/00 af Bill Miller (PSE) til Kommissionen. Faste investeringer.



EF-Tidende nr. 046 E af 13/02/2001 s. 0191 - 0192



SKRIFTLIG FORESPØRGSEL E-1419/00 af Bill Miller (PSE) til Kommissionen (5. maj 2000) Om: Faste investeringer Kan Kommissionen give en oversigt over de seneste procenttal for, hvor stor en del af bruttonationalproduktet hver enkelt medlemsstat bruger på faste investeringer? Svar angivet på Kommissionens vegne af Pedro Solbes Mira (23. juni 2000) >TABELPOSITION>
SKRIFTLIG FORESPØRGSEL P-0199/00

af Mogens Camre (UEN) til Kommissionen

(31. januar 2000)

Om: Illoyal priskonkurrence på danske eksportmarkeder som følge af EU-støtte til fetaprodukter

Er Kommissionen klar over, at støttepolitikken i forhold til feta medfører en urimelig prisfordel for producenter af ultrafiltreret feta på bekostning af tilsvarende og konkurrerende produkter, hvilket skaber konkurrencefordrejning, og er Kommissionen ikke enig i, at støttesatsen for Combi White, der er afhængig af den anvendte mængde skummetmælk, bør tages op til revision, hvilket også ville fremme innovative virksomheder, og kan Kommissionen endelig redegøre for, hvad der er sket med det forslag, der blev fremsat for ca. tre år siden, med henblik på at indføre mindstepriser som forudsætning for at opnå restitutioner, et krav der ville sikre, at støtten ikke fordrejer konkurrencen?

Svar afgivet på Kommissionens vegne af Franz Fischler

(6. marts 2000)

Eksportrestitutioner fastsættes til samme beløb for fetaost fremstillet af komælk, uanset hvilken fremstillingsmetode der er benyttet.

Der fastsættes restitutioner for hver enkelt ost ud fra fedt- og vandindholdet, og Kommissionen tager desuden hensyn til markedssituationen for det enkelte produkt og de lofter, der er fastlagt ved Verdenshandelsorganisationens (WTO) aftale.

Kommissionen har ikke noget nærmere kendskab til det omtalte produkt Combi White. Ifølge visse oplysninger skulle det være et handelsnavn på et produkt, der er fremstillet af vegetabilsk fedt og protein. I så fald er det ikke et mejeriprodukt og skal, når det gælder eksportrestitutioner, behandles som et produkt uden for bilag I, der konkurrerer med feta fremstillet af komælk. Restitutionsbeløbet for produkter uden for bilag I beregnes ud fra sammensætningen af det pågældende produkt. Eksportrestitutionerne for mejeriprodukterne skummetmælkspulver og smør er, når disse indgår i produkter uden for bilag I, for øjeblikket 4,5 % lavere end for de samme mejeriprodukter eksporteret i uforarbejdet stand. Denne forskel er på nuværende tidspunkt nødvendig af budgetmæssige årsager.

Der er en minimumspris franko grænse på 230/100 kg, som skal overholdes for ost, der hører under KN-kode 0406 i Den Kombinerede Nomenklatur, hvis man skal kunne opnå restitutioner. Denne minimumspris blev fastlagt på det pågældende niveau i 1996 for at begrænse eksporten af ost fra EU på grundlag af WTO-restriktionerne over for subsidieret eksport af ost.

Som led i traditionel handelspraksis er feta fremstillet af komælk, der falder ind under KN-kode 0406 9033 9919, for øjeblikket fritaget fra kravet om overholdelse af minimumsprisen.
SKRIFTLIG FORESPØRGSEL E-0111/00

af Camilo Nogueira Román (Verts/ALE) til Kommissionen

(26. januar 2000)

Om: Forurening af floden Tea i Galicia

I henhold til nogle miljøorganisationer lider floden Tea, der løber igennem Condado i Galicia og munder ud i Minho floden, under alvorlig forurening som følge

af nogle udstykningsprojekter i Covelo kommune, som ikke har været underkastet nogen miljøundersøgelse. Den galiciske regering, som er ansvarlig for de pågældende anlægsprojekter, foreslog selv i sin tid, at Tea floden skulle indgå i Natura 2000-nettet. I betragtning af, at de pågældende projekter får støtte fra EUGFL-fonden, vil Kommissionen da undersøge, hvem der har ansvaret for denne forurening?

Svar afgivet på Kommissionens vegne af Margot Wallström

(7. marts 2000)

Det 88 hektar store område Río Tea er af Spanien blevet foreslået som lokalitet af fællesskabsinteresse (LAF) i Natura 2000-netværket i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1).

Som svar på det ærede medlems skriftlige forespørgsel og et andragende til Parlamentets udvalg for andragender(2) vil Kommissionen foretage en undersøgelse for at finde ud af, om Fællesskabets relevante miljølovgivning er blevet overholdt i det foreliggende tilfælde. Da der kræves yderligere oplysninger, har Kommissionen sendt et brev til de spanske myndigheder og bedt om at få deres bemærkninger til sagen.

Kommissionen vil ikke tøve med at tage ethvert nødvendigt skridt, herunder anvendelse af proceduren i EF-traktatens artikel 226 (tidligere artikel 169), for at sikre fuld overholdelse af lovgivningen.

(1) EFT L 206 af 22.7.1992.

(2) 365/99.